BERETNING FRA KOMMISSIONEN

OM UDVALGENES ARBEJDE I 2016

I henhold til artikel 10, stk. 2, i forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (i det følgende benævnt "komitologiforordningen"), forelægger Kommissionen hermed den årlige beretning om udvalgenes arbejde i 2016.

Beretningen giver et overblik over udviklingen i komitologisystemet i 2016 og et sammendrag af udvalgsaktiviteterne. Den ledsages af et arbejdsdokument fra Kommissionens tjenestegrene, som indeholder detaljerede statistikker om de enkelte udvalgs arbejde.

1. Overblik over udviklingen i komitologisystemet i 2016

1.1 Generel udvikling

Som beskrevet i den årlige beretning fra 2013 blev alle komitologiprocedurer i den "gamle" komitologiafgørelse – med undtagelse af forskriftsproceduren med kontrol (RPS) – automatisk tilpasset de nye komitologiprocedurer, der er fastsat i komitologiforordningen (forordning (EU) nr. 182/2011).

I 2016 anvendte komitologiudvalgene derfor de procedurer, der er fastlagt i komitologiforordningen, dvs. rådgivningsproceduren (artikel 4) og undersøgelsesproceduren (artikel 5) samt forskriftsproceduren med kontrol (RPS), som er fastlagt ved artikel 5a i komitologiafgørelsen.

Ifølge den interinstitutionelle aftale om bedre lovgivning af 13. april 2016 bør forskriftsproceduren med kontrol tilpasses.

"De tre institutioner anerkender behovet for tilpasning af al eksisterende lovgivning til den retlige ramme, der blev indført ved Lissabontraktaten, og navnlig behovet for at give høj prioritet til hurtig tilpasning af alle basisretsakter, der stadig henviser til forskriftsproceduren med kontrol. Kommissionen vil inden udgangen af 2016 foreslå sidstnævnte tilpasning."

I overensstemmelse med dette tilsagn vedtog Kommissionen et nyt forslag om tilpasning af de basisretsakter, der indeholder bestemmelser om brug af forskriftsproceduren med kontrol, til delegerede retsakter og gennemførelsesretsakter. Kommissionen vedtog også et andet forslag, der mere konkret handler om tilpasningen af basisretsakter på det retlige område. De interinstitutionelle forhandlinger på begge områder påbegyndtes i 2017.

I 2016 aflagde Kommissionen beretning om anvendelsen af forordning (EU) nr. 182/2011 fem år efter dens ikrafttræden.

Kommissionens formand orienterede i september 2016 i sin tale om Unionens tilstand om et initiativ fra Kommissionen til at gøre komitologiproceduren mere demokratisk ved at erklære: "Det er ikke i orden, at når EU-landene ikke indbyrdes kan beslutte, om de vil forbyde anvendelsen af glyphosat i ukrudtsbekæmpelsesmidler, så tvinges Kommissionen af Europa-Parlamentet og Rådet til at træffe en afgørelse. Vi vil derfor ændre disse regler – fordi de ikke er demokratiske".

Som opfølgning på kommissionsformandens erklæring vedtog Kommissionen den 13. februar 2017 et forslag til Europa-Parlamentets og Rådets forordning om ændring af forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (COM(2017)85/3).

Fra den 1. juli 2016 begyndte Kommissionen at offentliggøre udkast til gennemførelsesretsakter og udkast til retsakter, der indeholder bestemmelser om anvendelsen af forskriftsproceduren med kontrol, med henblik på høring i perioder på fire uger ad gangen. Dette er et vigtigt led i den nye mere gennemsigtige tilgang og er en opfølgning på det tilsagn, der blev givet i meddelelsen fra 2015 om bedre lovgivning: "Vigtige gennemførelsesretsakter, som kræver en udvalgsudtalelse, vil også være offentligt tilgængelige i fire uger, så interessenter kan fremsætte deres bemærkninger, inden der foretages afstemning af medlemsstaterne i det relevante udvalg". Når den modtagne feedback er vurderet, bliver udkastet til retsakt sendt til afstemning i det relevante udvalg. På udvalgsmøderne begrunder Kommissionen, i hvilken grad feedbacken er blevet taget i betragtning, og begrundelsen herfor fremgår af mødereferatet (der offentliggøres i komitologiregistret).

1.2 Udvikling i retspraksis

Domstolens dom af 1. marts 2016 i sag C-440/14, National Iranian Oil Company mod Rådet, der ikke direkte berører Kommissionens udøvelse af sine gennemførelsesbeføjelser, er imidlertid vigtig på grund af argumentationen for, at det i visse undtagelsestilfælde er berettiget, at Rådet tillægges gennemførelsesbeføjelser.



2. Aktivitetsoversigt